Academia Grata

Academia Grata oli Eesti Kunstiakadeemia Pärnu kolledž.   

Kool loodi 2002. aasta jaanuaris Erakool Non Grata baasil Eesti Kunstiakadeemia ja Academia Non Grata ühisel initsiatiivil Eesti kunstihariduse mitmekesistamiseks ja kunsti prestiiži tõstmiseks. Tegemist oli Eesti riiklikus kõrgharidussüsteemis ainsa bakalaureuse õppekavaga interdistsiplinaarse ja tegevuskunsti valdkonnas. Eesti Kunstiakadeemia sulges kolledži 2004. aasta suvel.

 Ajalugu 
19. jaanuaril 2002 läks Erakool Non Grata Eesti Kunstiakadeemia juhtimise alla.Ulfsak, Maria. Alternatiivse kunstihariduse võimalikkusest Eestis. Eesti Ekspress, 17. juuni 2004. Koolist sai esimene bakalaureusekraadi andev õppeasutus Pärnus, Eesti Kunstiakadeemia Pärnu kolledž Academia Grata.Vilgats, Kalev. Academia Non Grata lugu. Pärnu Postimees, 18. august 2018. Erialasid oli üks – kunst. Kool tegutses esialgu aadressil Riia maantee 70, kus kunagi oli olnud lasteaed. Märtsis 2002 andis Pärnu linnavolikogu Eesti Kunstiakadeemiale Academia Grata tarvis 50 aastaks Riia maantee 70 tasuta hoonestusõiguse. Suure, endise lasteaiahoone renoveerimine käis aga Eesti Kunstiakadeemiale üle jõu. 2003. aasta augusti teises pooles sai ootamatult kohalt lahkunud Reiu Tüüri ja vahepealse juhi kohusetäitja Al Paldroki asemel Academia Grata direktoriks Mari Sobolev.

22. märtsil 2004 teatati, et kõrghariduse hindamise nõukogu oli jätnud vahepeal Chaplini keskuse 5. korrusele kolinud EKA Pärnu kolledži ehk Academia Grata õppekava akrediteerimata. Eesti Kunstiakadeemia palus haridus- ja teadusminister Toivo Maimetsalt kunsti õppekava tingimisi akrediteerimist ja nõutud tingimuste täitmiseks ajapikendust. Kõrghariduse hindamise nõukogu oma otsusest ei taganenud ja 8. juunil 2004 otsustas Eesti Kunstiakadeemia nõukogu Pärnu kolledži sulgeda.

Sulgemisotsuse teatavakstegemise ajal õppis koolis umbes 30 üliõpilast, õppemaks oli 15 000 krooni aastas ja tegu oli ainsa õppeasutusega Eestis, kus sai bakalaureuse tasemel õppida interdistsiplinaarset ja tegevuskunsti.

Viited

Välislingid
 Maria Ulfsak: Alternatiivse kunstihariduse võimalikkusest Eestis, Eesti Ekspress 17. juuni 2004

Kategooria:Eesti Kunstiakadeemia
Kategooria:Pärnu
Kategooria:Eesti endised koolid